La delimitació municipal es defineix com el procés successiu per a la determinació i, si s'escau, l'adaptació de la línia de terme, així com la seva fitació, a una escala determinada.
La delimitació completa d'un municipi comporta l'elaboració del seu mapa municipal.
La documentació històrica és interpretada i traslladada a cartografia actual per la Direcció General d'Administració Local i l'Institut Cartogràfic i Geològic de Catalunya, amb els replantejaments de les línies de terme.
A partir d'aquesta documentació els ajuntaments duen a terme les operacions de delimitació amb el suport dels tècnics de la Generalitat i aixequen l'acta de les operacions de delimitació, que recull la descripció de la línia de terme i les coordenades de les fites que la defineixen a escala 1:5.000 o superior.
La delimitació completa d'un municipi comporta l'elaboració del seu mapa municipal, el qual ha de ser sotmès a consideració de la Comissió de Delimitació Territorial.
El mapa municipal s'ha de fer en format digital i a escala 1:5.000.
Quaderns topogràfics de la línia de terme entre Esplugues de Llobregat i Sarrià (30/4/1917).
Font: Institut Geogràfic Nacional
La tramitació de l'expedient per a la delimitació de termes municipals que estableix el Decret 244/2007, de 6 de novembre, pel qual es regula la constitució i la demarcació territorial dels municipis, de les entitats municipals descentralitzades i de les mancomunitats de Catalunya, modificat pel Decret 209/2015, de 22 de setembre, és la següent:
L'inici de l'expedient de delimitació correspon a l'ajuntament o els ajuntaments interessats i al Departament de la Presidència, en el marc de l'elaboració del Mapa municipal de Catalunya.
Els plens dels ajuntaments han de nomenar una comissió municipal de delimitació que ha de representar l'ajuntament en les operacions de delimitació.
Aquesta comissió ha d'estar constituïda per l'alcalde, dos regidors, el secretari de l'ajuntament i un tècnic.
Si durant la tramitació de l'expedient de delimitació es produeix la renovació del consistori a causa d'un procés d'eleccions municipals, caldrà ratificar la comissió que ja hi havia o bé nomenar-ne una de nova.
Les operacions de delimitació han de quedar recollides en l'acta a corresponent, la qual ha de reflectir els acords i, si s'escau, els punts de desacord.
S'ha de fer un exemplar de l'acta per cadascun dels municipis afectats, a més d'un per a la Direcció General d'Administració Local i un per a l'Institut Cartogràfic i Geològic de Catalunya.
L'acta de les operacions de delimitació s'ha de sotmetre a l'aprovació del ple dels ajuntaments afectats, que han de comunicar l'acord al Departament de la Presidència.
En el cas que hi hagi desacord, els ajuntaments han d'aportar tota la documentació acreditativa de la delimitació aprovada.
En cas que tots els acords siguin favorables a la delimitació proposada en l'acta, el Departament de la Presidència ha de publicar la delimitació acordada al DOGC.
Quan hi hagi desacord, la Direcció General d'Administració Local ha d'elaborar un informe sobre les diverses propostes de delimitació que s'ha de sotmetre a l'informe de la Comissió de Delimitació Territorial i al dictamen de la Comissió Jurídica Assessora.
La delimitació s'ha de resoldre per la persona titular del Departament de la Presidència mitjançant una resolució publicada al DOGC.
Els ajuntaments han de comunicar al Departament de la Presidència si opten per la col·locació de fites que assenyalen els límits dels termes municipals o bé per la determinació precisa de les seves coordenades UTM.
Només en el cas que els ajuntaments optin per la col·locació de fites o bé quan en la delimitació no s'hagin determinat de forma precisa les coordenades de les fites, la Direcció General d'Administració Local ha d'estendre una acta de reconeixement de la línia de terme i assenyalament de les fites comunes, que ha d'estar signada per les comissions municipals de delimitació dels ajuntaments afectats i pels representants del Departament de la Presidència.
L'Institut Cartogràfic i Geològic de Catalunya ha d'elaborar la memòria dels treballs topogràfics on han de constar les coordenades UTM de les fites col·locades i la trajectòria de la línia de terme compresa entre les fites sobre cartografia oficial a escala 1:5.000 (art. 34), així com el mesurament del terme municipal (art. 35).
La Direcció General d'Administració Local ha d'inscriure el mapa municipal al Registre del sector públic local de Catalunya, i l'ha de traslladar a l'Institut Cartogràfic i Geològic de Catalunya, per inscriure'l al Registre Cartogràfic de Catalunya, i a l'Administració de l'Estat per inscriure'l al Registre central de cartografia del Consell Superior Geogràfic.
Igualment, s'ha de traslladar als ajuntaments afectats, a la Gerència Territorial del Cadastre i a la Direcció General d'Urbanisme del Departament de Territori i Sostenibilitat (art. 37).
Fita de terme entre els municipis d'Agramunt i de Puigverd d'Agramunt